Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 8, 4-15
*Amikor pedig nagy sokaság gyűlt össze, és városról városra sokan csatlakoztak hozzá, egy példázatot mondott nekik: 5Kiment a magvető vetni. Vetés közben némely mag az útfélre esett, és eltaposták, vagy megették az égi madarak. 6Némelyik a köves helyre esett, és alighogy kihajtott, elszáradt, mert nem kapott nedvességet. 7Némelyik a tövisek közé esett, és amikor vele együtt felnőttek a tövisek is, megfojtották.  8Némelyik pedig a jó földbe esett, és amikor felnövekedett, százszoros termést hozott.
Amikor ezeket elmondta, így kiáltott: Akinek van füle a hallásra, hallja! 9Megkérdezték tőle a tanítványai, hogy mit jelent ez a példázat. 10Ő ezt mondta: Nektek megadatott, hogy ismerjétek az Isten országának titkait, de a többieknek példázatokban adatik, hogy akik látnak, ne lássanak, és akik hallanak, ne értsenek.  11A példázat pedig ezt jelenti: A mag az Isten igéje. 12Akiknél az útfélre esett, azok meghallották az igét, de azután jön az ördög, és kiragadja a szívükből, hogy ne higgyenek, és ne üdvözüljenek. 13Akiknél a köves helyre esett, azok amikor hallják, örömmel fogadják az igét, de nem gyökerezik meg bennük: ezek hisznek egy ideig, de a megpróbáltatás idején elbuknak. 14A tövisek közé esett mag: ezek azok, akik hallották az igét, de mikor elmennek, az élet gondjai, gazdagsága és élvezetei megfojtják őket, és nem érlelnek termést. 15A jó földbe esett mag: ezek pedig azok, akik igaz és jó szívvel hallgatják az igét, meg is tartják, és termést hoznak állhatatossággal.*

Magot kapott Gyülekezet!

Megragadt bennem egy régebbi sorozat egy mondata, mely azóta már szállóigévé lett: „Ne pocsékold, ami nincs!”.
Fel-fel rémlik bennem ez a mondat, mert valóban sokszor látom ezt a világban, sőt időnként magamat is tetten érem ebben, hogy olyat pocsékolok, pazarolok, amim valójában nincs, vagy ami, nem is az enyém. Itt első sorban most ne anyagi javakra gondoljunk, hanem nézzünk egy kicsit ezeken túl és idézzük fel, hogy mi mindent pazarolunk el időről-időre. Persze az ételről is beszélhetnénk, vagy, hogy ma mennyire könnyen mondunk le egy-egy tárgyról és veszünk újat, ahelyett, hogy megjavítanánk, de most ne álljunk meg itt! Mert ezeknél még sokkal fontosabb dolgokban is pazarlóak vagyunk. Pocsékoljuk az időnket, sőt sokszor a mások idejét is. És itt még inkább igaz az idézett mondat: „Ne pocsékold, ami nincs!”. Szedd most csak össze hirtelen fejben, hogy mennyi időt töltöttél olyan dolgokkal a héten, amik, se téged, se mást nem vittek egy lépésnyit se előrébb, de még csak az sem igaz rájuk, hogy pihentél és feltöltődtél általuk. Pocsékoljuk az időnket és ezzel a legtöbbször elmondhatjuk, hogy pazaroljuk a figyelmünket, vagy az erőnket is. Mennyi figyelmed, mennyi valóban odaszánt erőd, időd van a szeretteidre, a családodra, önmagadra, Istenre egy héten, ha egészen őszinte akarsz lenni? Számolgass nyugodtan, de sajnos biztos vagyok benne, hogy nem lesz örömteli a végeredmény. Mert messze túl sokat pazarolunk arra, hogy bulvár témákkal foglalkozzunk, vagy gyűlöletkeltésekkel, vagy hogy olyan témákon rugózzunk, amik valójában nem is érintenek bennünket, vagy hogy a sértődött sebeinket nyalogassuk csak a békességteremtés helyett, hogy a haragodra koncentrálj, a bosszúdat tervezgesd, ahelyett, hogy próbálnád helyrehozni azt, ami megtörött, hogy azt nézd, hogy a másik hol hibázott, ahelyett, hogy támogatnád, vagy őszintén megosztanád vele a bánatodat, a félelmeidet, a kétségeidet, vagy épp az örömödet és a hálaadásodat. Értelmetlen, zsákutca szituációkra pazaroljuk az erőnket, a figyelmünket, az időnket. És így valóban könnyű odáig eljutni, hogy nincs erőm küzdeni a kapcsolatért, nem értem a másikat, mert nincs ott igazából a figyelmem és amúgy már időm sincs, hogy odaszánjam neki. Igen, ha pazaroljuk azt, amiből amúgy is kevés van, vagy nem is miénk, akkor könnyedén jutunk odáig, hogy inkább lemondunk egymásról, lemondunk önmagunkról, lemondunk az életünkről, lemondunk az Isten kapcsolatunkról is. A pazarlásainknak van következménye!

Úgy tűnhet, hogy most homlokegyenest megyek szembe azzal, amiről a felolvasott példázatbeli magvető tesz bizonyságot. Nála ugye azt olvastuk, hogy nem nézi, hogy hova esik a mag. Ad az útszélre, ad a sziklás földbe, ad a tövises környezetbe és ugyanúgy ad a jó földbe is. Ad, ad és ad. Oda is ad, amire mi rögtön rávágjuk, hogy: *értelmetlen, hogy pazarló tett, mert abból úgysem lesz semmi*. A magvető, aki alapvetően Isten, bizony tényleg úgy tűnik, hogy szinte ész nélkül vet, pocsékol.

Isten miért mutat nekünk ilyen pazarló példát, miközben nekünk, ahogy azon az imént végighaladtunk, épp azt kellene, hogy megtanuljuk, hogy ne pazaroljunk?

Hadd idézzem fel a válaszhoz a mondatot, amit az elején is kiemeltem: „Ne pocsékold, ami nincs!”.
Az egyik ok, amiért az Úr ennyire bőkezűen bánik a maggal, az élő és ható igével, az épp az, hogy neki ebből van, nem fogy el a magvető zsákjából a mag és nem is akarja így méricskélni, hogy rajtad, rajtam, vagy a harmadikon inkább spórol. Nem kezdi latolgatni, hogy vajon lesz-e termés, hogy mennyi lesz, hogy akkor most megéri-e belénk fektetnie, vagy sem.
Isten nem fukarkodik a szeretetével, a kegyelemmel, mert ezek Nála eleve nem fogyóeszközök. Isten nem úgy tekint a bűnbocsánatra, mint egy befektetési tanácsadó, aki, ha túl nagynak látja a kockázatot, vagy túl kicsinek a várható hasznot, akkor inkább azt mondja, hogy ne csináld, ne fektess be oda. Isten adni akar, szórja a magot, megajándékoz az Ő szeretetével, belénk plántálja az Ő kegyelmét akkor is, ha az elmúlt években bőven elmaradtunk a lehetséges jó terméstől.

A szeretet, a kegyelem, a bűnbocsánat, ezek mind ilyenek lehetnének számunkra is. Amikkel nem kell a tanmesei zsugori öregurat játszani, amikkel nem kellene garasoskodnunk, ezekkel lehetnénk mi is sokkal pazarlóbbak, mert valójában nem fogynak el tőlünk se, hiszen mi is az Úrtól kapjuk, a végtelen csűrből kapjuk, hogy vessük, hogy szórjuk.
Amikor azt mondjuk, hogy elfogyott a szeretet a szívünkből, hogy nem tudunk megbocsátani, hogy csalódtunk és így nem tudunk kegyelmet hirdetni, akkor magunkat csapjuk be. Ha az Istennél nem fogynak el ezek, ha az Ő igéje, az Ő Lelkének ereje nem fogy el, nem fogy ki, amivel éltet bennünket is, akkor mi, hogy fogyhatnánk ki belőlük?
Hát úgy, ha nem kérünk Tőle, ha nem megyünk el a forráshoz és nem töltődünk fel, ha nem töltjük meg a zsákjainkat. Vagy a másik eset, hogy nem magunkat csapjuk be, hanem másokat. És bár van még a zsákunkban mag, de inkább megtartjuk. Mert nem akarunk esélyt se adni azoknak, akik a mi szemünkben útszélnek, a kövestalajnak, vagy a tövisesnek tűnnek. Mi tudunk a rossz befektetési tanácsadóra hallgatni, aki azt mondja, hogy ha túl kockázatos szeretni, ha túl kicsi a haszon a kegyelmen, a bűnbocsánaton, akkor ne csináld, tartsd meg inkább magadnak, amit kaptál. De, ahogy a készpénznél, vagy bankszámlán szabadon tartogatott pénznél, úgy itt is igaz, hogy így csak veszít az értékéből. A párna alatt dugdosott, a szív mélyén rejtegetett szeretet csak veszít az értékéből, azzal semmit se nyersz, hanem valójában folyamatosan veszítesz vele.

Egy másik példázatban a talentumot rejtegetve tartogató szolgát sem dicséri meg a gazda, hiszen nem ezért bízta rá. Hát éppen így a te mennyei Atyád, a Gazda, a Magok gazdája sem azzal bízott meg, hogy tartogasd, hanem azzal, hogy vess! Hogy szórd az Isten igéjét, szórd az evangéliumot, a kegyelmet, a szeretet. Te is a vetésbe állj be és ne a földek minősítésébe! Vidd el ahhoz is az igét, akiről elsőre, vagy akár sakadik alkalomra is lepereg, ahonnan egyből felcsipegetik a madarak. Vidd el annak is, aki már annyiszor volt elsőre lelkes, de aztán hagyta, hogy kiszáradjon, elszáradjon, elfelejtődjön az örömhír, az Isten szeretete az életéből. Vidd el annak is, akiben te csalódtál, mert már elhitted, hogy már közel van Krisztushoz, de végül mégis hagyta, hogy kiirtsák belőle a kegyelem örömét. Ne foglalkozz a „hanyadszorra”, a „miért nem”, a „mikor már” kérdésekkel, te csak vidd el, te csak szórd, te csak ültesd, plántáld, locsolgasd, erősítsd az Isten igéjét minden eszközöddel magad körül. És ha az kell, hát kezd újra, vesd el újra. Mert ez, amiben így részt vehetsz, ez nem az istentelen pazarlás, hanem az isteni kegyelem megvalósulása.

Testvérek, ha ezt elutasítjuk, ha ezt felesleges, sziszifuszi munkának, vagy bárgyú naivságnak bélyegezzük csak, akkor itt az idő, hogy észre vegyük, hogy még van mit dolgoznunk a saját földünkön, a hitünkön. Ha elutasítjuk az Úr elhívása szerinti szeretetet és odaadást, akkor vegyük észre, hogy még sok a tövisünk, a kövünk, vagy, hogy bizony még csak útpatka vagyunk és messze nem a jó föld.
A jó földbe esett mag, ahogy a példázatban is kimondja Jézus, százszoros termést hoz. Hát, hogy tudnánk százszoros termést hozni, ha még csak az ingyen kapott szeretetet, az Isten kegyelmét se akarjuk megosztani?

Jézus azt mondja a magyarázatban, hogy az a jó föld, a Krisztushoz valóban megtért ember, aki: „*igaz és jó szívvel hallgatják az igét, meg is tartják, és termést hoznak állhatatossággal”*.
Furcsa még számodra, hogy Isten így szórja a magot, pazarlónak látod a Magvetőt? Ne tagadni próbáld ezt, hanem inkább engedd és kérd, hogy ez a Magvető még többet pazaroljon akkor rád is! Engedd, hogy a Lélek munkálkodjon a te hiteden, a te földeden is még és kérd az Urat, hogy te is *igaz és jó szívvel* tudd hallgatni az igét, hogy meg is tudd tartani az ige szeretetét és adj hálát, ha láthatod, hogy termést hoz a vetés!
„Ne pocsékold, ami nincs!” – kezdtem az elején, most pedig hadd bíztassalak inkább azzal, hogy bátran szórhatod, bátran szétoszthatod mindened, amit az Úrtól kegyelemből és szeretetből kaptál, mert ez az, ami van, volt és mindig is lesz Krisztusért. Ámen